OBH 3055/2003.
Az állampolgári jogok országgyűlési biztosa általános helyettesének jelentése
Előadó: dr. Kiss László
Az eljárás megindulása:
Az állampolgári jogok országgyűlési biztosáról szóló 1993. évi LIX. törvény 16. § (2) bekezdése alapján helyszíni vizsgálatot rendeltem el a Békés megyei Rendőr-főkapitányság kezelésében lévő rendőrségi fogdában, a fogvatartottakat is megillető legmagasabb szintű testi és lelki egészséghez való jog (Alk. 70/D. (1) bek.) érvényesülése és a fogvatartási körülmények ellenőrzésére. A vizsgálatra az országgyűlési biztosok Békés megyei látogatása során került sor, 2003. május 12-én és 13-án.
A korábbi országgyűlési biztos egy 1997-ben végzett átfogó vizsgálat keretében már látogatást tett a megyei rendőr-főkapitányságon, amikor a rendőrök élet- és munkakörülményeit vizsgálta. A mostani helyszíni vizsgálat ezért kiterjedt az 1997. óta bekövetkezett változások áttekintésére is. Az utóvizsgálatra a Gyulai Rendőrkapitányságon és – előre be nem jelentett látogatás keretében – az Orosházi Rendőrkapitányságon került sor.

Alkalmazott jogszabályok:
•	1973. évi I. törvény a büntetőeljárásról
97. § (1) Az előzetes letartóztatottal szemben csak olyan korlátozásoknak van helye, amelyeket a büntetőeljárás feladatának megvalósítása, vagy a letartóztatást foganatosító intézet rendje szükségessé tesz
•	1976. évi 8. törvényerejű rendelet az Egyesült Nemzetek Közgyűlése XXI. ülésszakán, 1966. december 16-án elfogadott Polgári és Politikai Jogok Nemzetközi Egyezségokmánya kihirdetéséről
10. Cikk
1. A szabadságuktól megfosztott személyekkel emberségesen és az emberi személyiség veleszületett méltóságának tiszteletben tartásával kell bánni.   
•	19/1995. (XII. 13.) BM rendelet a rendőrségi fogdák rendjéről
2. § (8) A fogvatartott a fogdába történő befogadásakor jogosult anyanyelvén, vagy az általa ismert más nyelven írásban, ha indokolt, szóban megismerni
a) jogait és kötelességeit, azok gyakorlásának módját,
3. § (1) A fogvatartott jogosult a 14. §-ban meghatározott feltételeknek megfelelő elhelyezésre, a folyamatos melegvíz-ellátásra, naponta zuhanyozásra, havonta egy alkalommal saját költségén a fogvatartásért felelős által biztosított fodrász igénybevételére, naponta legalább egy óra időtartamban - ellenőrzés mellett - a szabad levegőn való tartózkodásra.
•	1996. évi XLIII. Törvény a fegyveres szervek hivatásos állományú tagjainak szolgálati viszonyáról
67. § A szolgálati viszony keretében a munkáltatói jogkört gyakorló elöljáró köteles:
a) a hivatásos állomány tagja feladatait a munkaköri leírásban rögzíteni, őt a szolgálati viszonyra vonatkozó szabályok, illetve az egyéb jogszabályok szerint foglalkoztatni, részére az egészséges és biztonságos szolgálatteljesítés feltételeit biztosítani;
A vizsgálat megállapításai: 
I. A Békés Megyei Rendőr-főkapitányság fogdája a fogdaépítési szabályok szerint II. típusú, a fogvatartottak befogadására 17 zárkával rendelkezik. Két zárka négy-négy személy elhelyezésére alkalmas, a többi kétszemélyes, így összesen 38 fogvatartott számára van férőhely biztosítva. A vizsgálat időpontjában összesen 26 fogvatartott volt a fogdában, közülük egy személy őrizetben, a többiek előzetes letartóztatásban voltak. A fogvatartottak között három nő volt, fiatalkorú nem volt a fogdában.
A fogda parancsnoka és az őrök a hatályos jogszabályok és utasítások alapján látták el feladataikat, a fogdában rend és tisztaság volt, a napirendet betartották. A megtekintett nyilvántartásokat, a fogvatartottak küldeményeinek továbbításáról szóló kimutatást, a letéti tárgyakról felvett jegyzőkönyveket, az ügyészi ellenőrzésekről készült naplót és az átadás-átvételi naplót a vizsgálat rendben találta.
A kérelmeket és panaszokat az előírásoknak megfelelően, minden nap összegyűjtik és a döntésre jogosultakhoz továbbítják. Az áttekintett kérelmek többsége a fogvatartásért felelős hatáskörében elintézhető, és általában engedélyezett kérést tartalmazott. Több kérelem a védővel történő kapcsolatfelvételre irányult. Ezekben az esetekben a kérelmi lapon fel volt tüntetve, hogy a kérést mikor és milyen módon továbbították, illetve, hogy a kérelmezőt tájékoztatták az eredményről. Az őrszemélyzet magatartását, a fogvatartás körülményeit, vagy a bánásmódot kifogásoló panaszt nem találtunk.
A fogvatartottak a fogdai előírásoknak megfelelő engedélyezés és ellenőrzés mellett telefonon is kapcsolatba léphetnek a rendőrségi fogdák rendjéről szóló rendeletben meghatározott személyekkel. Az ügyvédi beszélő – korábbi ajánlásunknak megfelelően – iratátadásra alkalmas ablakkal volt ellátva.
Az élelmezés színvonalával, mennyiségével, az étkeztetés higiéniájával a kikérdezett fogvatartottak elégedettek voltak. Az élelmet a békéscsabai Réthy Pál Kórházból szállítják, így az egészségügyi okokból diétás élelmezésre szorulók is megfelelő ellátást kapnak. Kóser élelmezésre vonatkozó kérés a vizsgálat idején nem volt, a kóser szabályok szerinti élelmezést csak a szegedi bv. intézetből tudják biztosítani. Az élelem kiosztását polgári alkalmazott végzi.
A fogdában biztosítják a nemdohányzók védelme érdekében meghatározott rendelkezéseket; a szabályokat az őrszemélyzet is betartja.
A fogvatartottak a házirendet, a fogvatartási előírásokat, jogaikat, valamint kötelezettségeiket tartalmazó tájékoztatókat a befogadáskor megkapják. A tájékoztatók nyolc nyelven állnak rendelkezésre. A zárkákban ki van függesztve a jogvédő szervek címjegyzéke (Az Országgyűlési Biztosok Hivatala még a régi címével szerepelt).
A befogadáskor kötelező orvosi vizsgálatot rendőrorvos végzi, a fogdában kialakított orvosi szoba a szükséges felszerelésekkel rendelkezik. Az őrszemélyzet egészségvédelmére gumikesztyűt, egészségügyi maszkot, AIDS elleni védekezéshez szükséges egységfelszerelést rendszeresítettek. 
A fogda befogadó egysége, a zárkák, a sétáltató udvar tisztasága megfelelő volt, a helyiségek állapotából arra lehetett következtetni, hogy a parancsnok és a személyzet nagy figyelmet fordít a rend fenntartására. Tisztasági festésre az előírásoknak megfelelően, évente kerül sor. A zárkaegységben lévő közös fürdő és WC felújításra szorul. A zárkákban WC, illetve a zárkából kezelhető jelzőcsengő nincs, a fogvatartottak – mint általában a rendőrségi fogdákban - zörgetéssel jelzik az őrnek, ha WC-re kell menniük, vagy esetleg más okból segítségre szorulnak. Az elemi személyes szükségletek kielégítésének ilyen módja a nők és az idősebb, vagy beteg fogvatartottak részére sok problémát okoz, még akkor is, ha az egyéb feladatokkal terhelt fogdaőr időben felfigyel a zörgetésre. Húsz-harminc fogvatartott napi több alkalommal történő kísérése a WC-re, majd vissza a zárkába, a fogdaőr számára is megterhelő feladat.  Az országgyűlési biztosok már több esetben tettek ajánlást (OBH 3043/2001., OBH 1499/2000.) az országos rendőr-főkapitánynak, mert a WC használatának korlátozottsága veszélyezteti az emberi méltósághoz való jogot. Az országos rendőr-főkapitány az ajánlásokkal egyetértett, de csak hosszabb idő alatt, a rendelkezésre álló források (költségvetési vagy PHARE keret) függvényében látott lehetőséget a korszerűsítésre.
Az előállító helyiségek (2 db.) a fogdaszolgálati szabályzat előírásai ellenére a fogdában vannak elhelyezve. Felszerelésük, állapotuk megfelelő volt. 
II. A vizsgálat során meglátogatott Gyulai Rendőrkapitányságot a közelmúltban teljesen felújították és kibővítették. A kapitányságvezető tájékoztatása szerint az állomány átlagéletkora 27-28 év, ezért sem a szolgálati megterhelés miatt, sem egyéb okból nincsenek jelentősebb egészségügyi problémák. A hivatásos állomány részére előírt évenkénti szűrővizsgálaton mindenki részt vesz, a fizikai és állóképességi teszteket eredményesen teljesítik. 
A fiatal személyi állomány nevelésével, a rendőri pályán való megtartásával sokat foglalkoznak (karriergondozás), továbbképzésüket, szakmai és polgári főiskolai tanulmányaikat segítik. A város kiemelt idegenforgalmi szerepe miatt fontos lenne a nyelvismeret fejlesztése. Több rendőrnek van alapfokú nyelvvizsgája, négyen középszinten beszélnek románul és egy felsőfokú orosz nyelvtudással rendelkező munkatársuk is van.
A kapitányság korszerű informatikai rendszerrel, megfelelő számú és jó állapotú járművekkel van ellátva. Az irodák, munkahelyek alkalmasak a kultúrált ügyfélfogadásra.
A kapitányság vezetése folyamatosan keres új szervezeti és szolgálati megoldásokat a térség speciális közbiztonsági problémáinak megoldására. 2002 óta állandó strandrendőri szolgálatot biztosítanak az idegenforgalmi szezonban a lopások számának visszaszorítására. A kiterjedt tanyavilágban rendszeresen járőröznek, a megyei szinten szervezett „tanyaprogram” keretében felmérték a veszélyeztetett tanyákat, ahol idős, vagy egyedülálló emberek élnek. Ezeket a tanyákat családsegítőkkel együttműködve rendszeresen látogatják. 
A kapitányság fegyelmi helyzete megfelelő, csak kisebb súlyú fegyelemsértések fordultak elő (késés, határidő csúszás, közlekedési balesetek). 
Az országos átlagnál kedvezőbb helyzet ellenére a közrendvédelmi állományban állandósult létszámhiány van. 

III. Az előzetes bejelentés nélkül meglátogatott Orosházi Rendőrkapitányságon hasonlóan kedvező tapasztalatokat szereztünk. A kapitányság épületét bővítették és teljesen felújították. A személyi állomány munkakörülményei kifogástalanok, a munkahelyek, a szervezeti alegységek rendelkezésére álló szociális helyiségek - étkezők, öltözők, fürdők, kondicionáló terem – tiszták, kultúráltak és jól felszereltek voltak. 
A látogatás során azokra a szolgálati helyekre fordítottunk nagyobb figyelmet, ahol a szolgálati feladat jellege vagy a munka mennyisége miatt általában nehezebb megfelelő munkakörülményeket biztosítani. A bűnügyi technikusok szolgálati helyén a mérgező vegyi anyagok biztonságos kezelését, a védő felszerelések meglétét és állapotát vizsgáltuk meg. Az irattárban és az iktatóban áttekinthető rendet tapasztaltunk. A szabálysértési előadók és a közlekedési helyszínelők elhelyezése az ügyfélforgalomra is figyelemmel került kialakításra. A véletlenszerűen kiválasztott és megtekintett szabálysértési ügyiratok feldolgozása korrekt és mintaszerű volt.  
Az előállító helyiségek az ügyelet közelében vannak elhelyezve, ellenőrzésük zártláncú videorendszerrel történik. A helyiségek biztonságosak, de hosszabb idejű emberi tartózkodásra – kis alapterületük miatt – nem alkalmasak.
A kapitányság vezetése az utóbbi években csaknem teljes egészében kicserélődött, ami kedvező hatással volt a szolgálati fegyelemre és hozzájárult a lakosság, a városi intézmények és a rendőrség közötti kapcsolatok javításához is. A rövid látogatás során a rendőrök helyzetéről, munkájukról, irányításukról, érdekképviseleti szervezeteik működéséről alapvetően pozitív képet kaptunk.  
Összegezve a vizsgálat tapasztalatait, megállapítható, hogy a Békés megyei Rendőr-főkapitányság vezetése sokat tett a helyi rendőri szervek fejlesztése, a lakossággal közvetlen kapcsolatban álló rendőrök munkakörülményeinek, munkafeltételeinek javítása érdekében. A korábban tapasztalt problémákat – amelyek a megye rendőri, közbiztonsági helyzetét, az állampolgárok hangulatát is kedvezőtlenül befolyásolták – felszámolták. A meglátogatott szolgálati helyeken a rendőrök – a szigorúbb alaki, szolgálati és fegyelmi követelmények ellenére – nem éltek olyan panasszal, amely az országgyűlési biztos vizsgálatát vagy intézkedését igényelné.
A főkapitányság fogdájában a jogszabályoknak megfelelő körülményeket biztosítanak a fogvatartottak részére, a fogdaőrök a fogdaszolgálati szabályzat előírásainak betartásával, emberségesen látják el feladataikat. A jelentésben összefoglalt észrevételeinkről a rendőrfőkapitányt a megyei látogatás végén, szóban tájékoztattuk.
A vizsgálat ugyanakkor megállapította, hogy a zárkákban a kiépített WC és a belülről kezelhető jelző- (segélykérő) berendezés hiánya sérti a fogvatartottak emberi méltósághoz való jogát, de közvetve az Alkotmány 70/D. §-ában megfogalmazott, legmagasabb szintű testi és lelki egészséghez fűződő jog érvényesülését is veszélyezteti. Az ilyen fogvatartás sérti az 1976. évi 8. törvényerejű rendelettel kihirdetett, az Egyesült Nemzetek Közgyűlése XXI. ülésszakán elfogadott Polgári és Politikai Jogok Nemzetközi Egyezségokmánya 10. Cikkében foglalt rendelkezéseket is.
Az alkotmányos jogokkal összefüggő visszásság miatt ismételt ajánlást – tekintettel a jelentésben hivatkozott korábbi ajánlásokra – nem teszek, de jelentésemet megküldöm a belügyminiszternek, azzal a kéréssel, hogy kísérje figyelemmel a rendőrségi fogdák korszerűsítésére irányuló, korábbi elfogadott ajánlásaink megvalósulását, és tájékoztasson a tett vagy tervezett intézkedésekről.

Budapest, 2003. június 26.

Takács Albert